钦定古今图书集成/明伦汇编/官常典/第783卷 > 崔衍
## 钦定古今图书集成/明伦汇编/官常典/第783卷 > 崔衍

按《唐书》本传：“衍字著，深州安平人。父伦，字叙。居父丧，
跣护柩行千里，道路为流涕。”庐弥年。服除，及进士
第，历吏部员外郎。安禄山反，陷于贼，不污伪官，使子
弟间表贼事。贼平，下迁晋州长史。李齐物讼其忠，授
长安令，封武邑县男。宝应二年，以右庶子使吐蕃。《卤
背》约，留二岁，执伦至泾州，逼为书，约城中降，伦不从，
更囚逻娑城。阅六岁，终不屈，乃许还。代宗见之，为感
动呜咽，即具陈卤情伪，山川险易，指画帝前，人服其
详。迁尚书左丞，以疾改太子宾客。卒，年七十一，赠工
部尚书，谥曰敬衍。天宝末，擢明经，调富平尉。继母李
不慈，伦自吐蕃归，李敝衣以见，问故，曰：“衍不吾给。”伦
怒，召衍，将袒而鞭之，衍涕泣无所陈。伦弟殷趋白：“衍
所禀举送夫人所，尚何云？”伦悟，繇是谮无入。调清源
令，劝民力田，怀附流亡，观察使马燧表其能，徙美原。
父卒，事李益谨，岁为李子郃偿负不胜计，故官刺史，
妻子仅免饥寒。历苏、虢二州。虢居陕、华间，而赋数倍
入。衍白太重，裴延龄领度支，方聚敛，私谓衍：“前刺史
无发明，公当止。”衍不听。复奏：“州部多岩田，又邮传剧
道，属岁无秋，民举流亡，不蠲减租额，人无生理。臣见
长吏之患，在因循不以闻，不患陛下不忧恤也；患申
请不实，不患朝廷不矜贷也。陛下拔臣大州，宁欲视
民困而顾望不言哉？”德宗公其言，为诏度支减赋。迁
宣歙池观察使，𥳑静为百姓所怀，幕府奏聘，皆有名
士，后多显于时。卒，年六十九，赠工部尚书。衍俭约畏
法，室无妾媵，禄稍周。所亲族葬埋嫁娶，倚以济者数
十家。及卒，不能蒇丧，表诸朝，赐赙帛三百叚，米粟称
之。先是，天下以进奉结主恩，州藏耗竭，韦皋、刘赞、裴
肃为之倡。赞死，衍代之。旧贡金锡凡十八品，皆倍直
市于州，民匮，多逃去。衍至，蠲革之。居十年，啬用度，府
库充衍。及穆赞代州，以钱四十万缗假民赋，故虽旱，
人不流捐，由衍蓄积有素也。路应为观察使，以衍有
惠在民，言状，元和元年，诏书褒美，赐一子官云。谥曰
“懿。”